google/wiki40b huggingface dataset:
Han Mingdi

Bakgrunn

Luo Yang (keiser Míng), født i 28 e.Kr., var den andre sønnen til dynastigrunnleggeren Han Guangwudi. Moren var konkubine Yin Lihua. Guangwu hadde mens han fortsatt var en embedsmann under Gengshi-keiseren giftet seg med Yin i 23 e.Kr.  Etter at han ble keiser i 25 ville han gjøre henne til keiserinne, men hun avslo ettersom hun ennå ikke hadde noen sønner. I stedet anbefalte hun konkubine Guo, som allerede hadde en sønn (Liu Jiang (劉疆)), og keiser Guangwu gjorde konkubine Guo til keiserinne og prins Jiang til kronprins i 26. Ikke desto mindre ble prins Yangs fødsel i 28 ansett som en stor begivenhet.

Keiser

Det var i hans regjeringstid at buddhismen begynte å spre seg til Kina. Det blir sagt at han en natt drømte om en eller flere gyldne menn. Den neste dagen fortalte han om dette til sine embetsmenn, og ministeren Zhang Hu forklarte ham at han sannsynligvis drømte om Buddha i India. Da sendte keiseren en delegasjon på atten mann ledet av Cai Yin, Qin Jing og Wang Zun for å søke buddhismen. Da de kom tilbake fra India hadde de med seg et bilde av Gautama Buddha, førtitokapitlersutraen og to dyktige munker. 
Det følgende året (68) befalte keiseren byggingen av Baima-tempelet tre li vest for hovedstaden Luoyang, til minne om hesten som bar sutraene til Kina. «Bai ma» betyr «hvit hest». Det er sannsynligvis Kinas eldste buddhisttempel.
Míngdì var en hardt arbeidende keiser og en dyktig administrator som viste integritet og forventet at hans embetsmenn skulle gjøre det samme. Imidlertid var en ulempe ved hans personlighet hans overdrevne strenghet i straffeutmålinger Da hans brødre Liu Ying prins av Chu, og Liu Ya, prins av Huaiyang, ble anklaget for konspirasjon, utøvde han sin domsmakt så drakonisk at tusenvis av mennesker ble henrettet, selv uskyldige. 
Han erobret også Tarimbekkenet og fortrengte xiongnuenes innflytelse der gjennom general Ban Chaos erobringer. 
Regjeringstiden til Míngdi og hans etterfølger Han Zhangdi regnes ofte som Det østlige Hàns gullalder.
Kappkoloniens riksvåpen

Kappkoloniens riksvåpen ble vist frem for første gang i mai 1875 under nedleggelsen av grunnsteinen på parlamentshuset i Cape Town. Kappkolonien fikk egen regjering i 1872, og med den kom en stigende følelse av at kolonien burde ha sitt eget riksvåpen.
En advokat fra Cape Town med ivrig interesse for heraldikk, Charles Aken Fairbridge (1824–1893) ble spurt om å lage et riksvåpen for kolonien.
Symbolikken i riksvåpenet er: Løven som er et sørafrikansk dyr og finnes også i riksvåpnene til de to kolonimaktene som styrte Kapp, Nederland og Storbritannia. Ringene ble tatt fra våpenskjoldet til grunnleggeren av kolonien, Jan van Riebeeck. De tre skivene med liljene, (fleur-de-lis), representerer bidraget fra hugenotter til koloniens tidlige historie. Toppfiguren på et flettet klede (vulst) tilsvarer et hjelmtegn og er den antikke symbolske kvinnefiguren Spes (latin:håp og engelsk: Lady of Good Hope). Hun holder sitt symbol ankeret og det er dermed også en referanse til Kapps opprinnelse som en sikker havn og som «havets kro». Skjoldholderne er gnuen og gemsboken som er to typiske sørafrikanske dyr. Skjoldet er på et postament med et bånd som har mottoet «Spes Bona» og det betyr rett og slett «Godt Håp».
Kyivstar GSM

Kyivstar GSM er et teleselskap i Ukraina som ble grunnlagt i 1994, og er et av landets største selskaper. Det er 56,5% eid av norske Telenor, mens minoritetsaksjonær er russiske Altimo (Alfagruppen) som eier 43,5%. Selskapet er landets nest største teleselskap og mobiloperatør med 23 millioner kunder. Kyivstar tilbyr  mobiltelefoni, internett-adgang gjennom 2G-mobilnett, og data- og internettjenester gjennom leid kapasitet i lokale 3G-nett.
Det er i alt fem mobiloperatører (nettoperatører) i Ukraina. I mobilmarkedet har Telenor en markedsandel på 42,2%, mot hovedkonkurrenten UMC sin andel på 32,5% i 2008. Omsetningen samme år var 13,9 mrd kroner, som gjør det til det nest største selskapet i Telenorkonsernet og det største utenfor Norge. Kyivstar har om lag 7.500 ansatte.
Kyivstarhar hovedkvarter i Kijev, og gjennom sitt eierskap er Telenor en av de største utenlandske investorene i Ukrsina. Administrerende direktør er Igor Lytovchenko.
For en oversikt over Alfagruppens strid med Telenor om strategiene for VimpelCom og Kyivstar, se: Alfagruppen.
MS «Norman Atlantic»

MS «Norman Atlantic», tidligere MS «Scintu» og MS «Akeman Street», (IMO 9435466) er en italienskregistrert roro passasjer- og bilferge som i 2009 ble bygd av skipsverftet Cantieri Navali Visentini i Porto Viro i Italia. Skipet er 186 meter langt, og 25,6 meter bredt, med en kapasitet på 200 biler og 850 passasjerer. Fergen går i rutefart mellom byene Ancona i Italia og Patras i Hellas.
Klokken 07.00 sentraleuropeisk tid natt til den 28. desember 2014 oppsto en brann på fergens bildekk, da den var om lag 33 nautiske mil nord for den greske øya Othoni på vei til Ancona. Ombord befant det seg 466 personer og 222 kjøretøy. Ti personer er bekreftet omkommet etter brannen. I tillegg omkom to personer da en kabel røk under tauingen av bilfergen.
Kromosom 18

Kromosom 18 er ett av de 23 kromosomparene hos mennesker. Mennesker har normalt to versjoner av dette kromosomet, ett fra hver av foreldrene. Dette kromosomparet dekker omtrent 77 millioner basepar som er byggematerialet til DNA. Kromosom 18 står for omtrent 2,5 % av den totale mengden DNA i cellene. Identifiseringen av genene på hvert kromosom har i lang tid blitt sett på som ett av de viktigste forskningsområdene, og er blitt viet mye tid og resursser. Siden forskere bruker forskjellige metoder til å identifisere genene, har man ikke klart å stadfeste ett nøyaktig antall gen. Det er antatt at kromosom 18 inneholder omtrent 750 gener.
Scandinavia Online

Funksjon

Scandinavia Online består i hovedsak av siden sol.no med flere undersider (Nyheter, Bolig, Helse, Mat, Motor, Reise, Sport og Underholdning) og søketjenesten Kvasir.no. SOL er en nyhetsaggregator som samler nyheter fra i hovedsak norske medier, men de har også egne journalister som produserer egne saker. Siden sol.no har ifølge TNS Gallups årsrapport 2014 et snitt på litt over 2,5 millioner visninger per dag i 2014. De er dermed rangert som Norges niende mest leste hjemmeside det året. Tendensen er at det er en overgang fra stasjonære PC-er til mobilenheter.
Siden var i begynnelsen en portal med lenker til nyhetssider, nettbankssider og andre nyttige sider. I 2006, da siden var ni år gammel, begynte en utvikling i retning å bli en nyhetsside, der først sport ble utelatt, og så inkludert sammen med mye underholdningsnytt. Den 1. januar 2007 inngikk Aller Media og Eniro AS et strategisk samarbeid rundt SOL med likeverdig eierskap og drift av siden. Den 28. mars 2013 kjøpte Aller Kvasir fra Eniro.
Scandinavia Onlines daglig leder og ansvarlige redaktør er Jan Thoresen.
SOL.no har også vært med som samarbeidspartner på Gulltaggen.
De hadde også en debattside og en bloggtjeneste. Disse ble nedlagt i 2012.
Fylkesvei 366 (Sogn og Fjordane)

Fylkesvei 366 (Fv366) i Sogn og Fjordane går mellom Ulveskaret og Kvammen i Askvoll kommune, og mellom Trollhaugen og Fauske i Førde kommune.
Traséer: Ulveskaret – Kvammen 640 meter, Trollhaugen – Fauske 640 meter.
2019 ble veien del av fylkesvei 609.
FA-cupen 2004/05

FA-cupen 2004/05 var den 124. sesongen av FA-cupen. Turneringen ble vunnet av Arsenal FC, som slo Manchester United på straffer. Finalen ble spilt den 21. mai 2005 på Millennium Stadium i Cardiff.

Resultater

I første og andre runde spilte klubber fra non-league, Football League Two og Football League One.
TPC of Boston

TPC of Boston er en privat golfbane i den amerikanske delstaten Massachusetts, grunnlagt i juni 2002 som del av banenettverket Tournament Players Club. Banen er opprinnelig tegnet av Arnold Palmer i 2003, men gjennomgikk en oppgradering av Gil Hanse i 2007. Banen har vært arena for turneringen Deutsche Bank Championship på PGA-touren siden starten.
TPC of Boston ligger i Norton, en forstad til Boston, 35 minutter fra Boston sentrum og 25 minutter fra Providence i Rhode Island. Banen er på 6847 meter og spiller par 72. Anlegget omfatter et treningsområde på over fire hektar, med driving range og putting- og chipping-områder, og et klubbhus på 3159 kvadratmeter. Rett utenfor fairway på hull 9 ligger William F. Connell Golf House, som er hjem til Massachusetts Golf Association og Massachusetts Golf Hall of Fame.
Fransk mesterskap i mangekamp og kappgang innendørs 2019

Fransk mesterskap i mangekamp og kappgang innendørs 2019 for senior og junior (Championnats de France d’Epreuves Combinées et de Marche) ble arrangert i Salle Robert Poirier i Rennes i Frankrike, 2. og 3. februar 2019.
Mortimer Mus

Mortimer Mus har vært navnet på to figurer i «Museuniverset».
Mortimer Mus er i noen historier navnet på onkelen til Minni Mus, som eier en stor ranch.
I noen andre historier har Mortimer Mus vært navnet på en rollefigur som har et godt øye til Minni og derfor blir Mikkes rival.
Mortimer Mus var det opprinnelige navnet til Mikke Mus, men Walt Disneys kone overtalte ham til å endre det.
Johann Fischer (komponist)

Liv og virke

Johann Fischer var sønn av bymusikanten Jonas Fischer og Maria Mayr. Han fikk musikkopplæring av faren og kantoren Tobias Kriegsdorfer (1608-1686), og i perioden 1661–1664 av kapellmester Samuel Capricornus ved det  württembergske hoffet i Stuttgart. Etter Capricornus' død i 1665, arbeidet Fischer fem år i Paris, der han var sekretær for Jean-Baptiste Lully, kapellmester hos kong Ludvig XIV.
I 1673 var Fischer tilbake i hofforkesteret i Stuttgart, og et år senere ble han kirkemusiker i Augsburg, der han var ansatt fram til 1677. I denne tida skrev han 60 kirkemusikalske verk. I 1683 fikk han en post som fiolinist, lærer og komponist i hofforkesteret til markgreven av Ansbach. Grev Johann Friedrich var opptatt av fransk musikk, mens etterfølgeren, Georg Friedrich, foretrakk italiensk musikk og avskjediget Fischer i 1686.
Fischer ser ut til å ha vært temmelig rastløs av seg, for nå fulgte en lang rekke ansettelsesforhold og mye reising rundt omkring i Europa. Da han døde, omtrent 70 år gammel, var han kapellmester hos markgreven av Schwedt.

Musikk

Fischer var en såkalt «lullist», dvs en musiker som bidro til å fremme Lullys franske stil framfor den italienske barokkstilen. 
Fischer skrev flere samlinger med sanger, de viktigste er en samling av femti franske sanger og en samling madrigaler og lieder. Fischers kirkemusikk, store mengder kantater og motetter, er fremdeles lite utforsket. Han skrev også instrumentalmusikk. 
Johann Mattheson skrev at Fischers musikk var høyt verdsatt og ofte spilt.  
Melodiene hans er originale, og harmonikken og rytmikken variert. Et særtrekk er at han ofte krever scordatura for bratsj.
Ernst Ludwig Gerber listet opp Fischers verk i Lexikon der Tonkünstler (v. II, s. 133).
Ikíngut

Snøras

Det var den norske spesial-effekt-eksperten Martin Gant som hadde ansvaret med å lage snøraset som ødela Boas' hus. Det ble bygd en miniatyrkopi av huset og fjellene omkring. Snøraseffekten ble oppnådd ved at man helte salt over miniatyrlandskapet og brukte kameraer med spesielt høy hastighet.

Handling

Det er 1698. Den 11 år gamle prestesønnen Boas bor i en fiskerlandsby på nordøstkysten av Island. Vinteren har vært streng. Fiskerne får ikke kommet ut på det isdekte havet og maten er knapp. De overtroiske landsbybeboerne tror at onde ånder og demoner er ansvarlige for denne vanskelige situasjonen. En dag driver et isflak med et merkelig liten pelskledd skapning inn til kysten. Landsbyboerne mener at det er en demon og forfølger den. Når en snøstorm bryter ut føler de seg styrket i sin overbevisning. Den fremmede skapningen redder Boas, som har blitt begravet i et snøras, og viser seg å være en gutt på samme alder. Han ser bare litt annerledes ut og taler uforståelig. Skapningen hilser på Boa ved å berøre nesa hans og mumler flere ganger ordet «Ikingut», som Boas tror er guttens navn. Boas familie tar den fremmede gutten inn til seg, selv om landsbybeboerne forlanger at den påståtte demonen blir utlevert til dem slik at de kan få drept ham. En lovens vokter griper inn i krangelen mellom landsbybeboerne og presten. Han setter Ikíngut i fengsel. Boa greier å få ham fri med litt hjelp fra sin søster Ása. Forfulgt av landsbybeboerne flykter de to guttene unna på Ikínguts isflak og driver ut på det åpne havnet der de blir funnet av et norsk skip og brakt hjem. Kapteinen oppklarer hele mysteriet ved å fortelle at Ikíngut er en inuitt, en eskimogutt, som stormen hadde blåst fra Grønland til Island. Til slutt får de vite at Ikíngut ikke er hans navn i det hele tatt, men at det på hans språk betyr «venn».
Rosenkrantztårnet

Kong Magnus Lagabøtes kastell

De eldste delene av Rosekrantztårnet stammer fra kong Magnus Lagabøtes kastell, som var en mindre festning fra om lag 1270.

Jørgen Hansson Skrivers forverk

Den neste store ombyggingen skjedde rundt 1520, da høvedsmann på Bergenhus, Jørgen Hansson Skriver fikk bygget et forverk. Dette førte til at tårnet har forskyvninger i etasjehøyden.

Erik Ottesen Rosenkrantz slott

Tårnet er oppkalt etter Erik Ottesen Rosenkrantz som var lensherre på Bergenhus i årene 1560–67. Han gjorde omfattende byggearbeider på tårnet og har æren for den vakre renessansefasaden bygningen har idag. Rosenkrantz hadde fått ordre fra kong Frederik II om å sette festningen i bedre stand, også militært. Med skotsk arkitektur som forbilde og med skotske håndverkere fikk Rosenkrantz oppført det staselige residenstårnet, som i samtiden ble omtalt som «slottet». Tårnet har gjennomgått flere endringer siden 1500-tallet, men er i stor grad tilbakeført, slik at bygningens ulike historiske hovedfaser vises.

Nyere tid

På 1930-tallet ble tårnet åpnet for publikum. Eksplosjonen på Vågen i 1944 førte til omfattende ødeleggelser på bygningen. Ansvarlig for restaureringen var Gerhard Fischer og gjenreisningen var ferdig i 1966. Rosenkrantztårnet ble av Riksantikvaren erklært som en automatisk fredet bygning i 1995. 10. januar 2015 ble spiret på tårnet blåst ned av stormen «Nina» som herjet på Vestlandet.
Veidekke

Historie

Veidekke har sine røtter tilbake til 1863 i Danmark (H. Hoffmann & Sønner) og 1896 i Norge (Høyer Ellefsen). Veidekke som selskap ble stiftet 6. februar 1936 av Nico S. Beer og Gustav Piene d.y. Virksomheten ble nedlagt under krigen. I 1948 kom gjennombruddet med utbyggingen av rullebaner på Stavanger lufthavn, Sola. Etterkrigstiden bragte med seg oppdrag som veibygging i Afrika, bygging av vannkraftverk og infrastruktur i Norge. På 1980-tallet skjedde det store strukturendringer i bygg- og anleggsbransjen og Veidekke bestemte seg for å utvikle selskapet på egen hånd, til en riksdekkende entreprenør. Gjennom overtakelser, fusjoner og nyetableringer har over 60 selskaper kommet inn på selskapets familietre siden 1982.
I 1986 ble Veidekke notert på Oslo børs, og feiret i 2011 både 75 år som selskap og 25 år på børs.

Ulovlig markedsdeling og prissamarbeid

Økokrim gav i 2006 millionbøter til datterselskapet Kolo Veidekke for ulovlig markedsdeling og prissamarbeid.
I 2011 skjedde det samme, og da skiftet datterselskapet navn fra Kolo Veidekke a.s. til Veidekke Industri AS.

Markedsverdi

Veidekkes markedsverdi kan observeres på Oslo Børs under tickeren VEI.
Aksjekurs for Veidekke-aksjen (fra Oslo Børs) Aksjekurs for Veidekke-aksjen (fra E24 Børs)
Ricardo Frederico Rodrigues Antunes

Karriere

Han har spilt for Kawasaki Frontale fra Japan.
Skælingsfjall

Skælingsfjall (767 moh.) er et fjell på vestkysten av Streymoy, en av Færøyene. Fjellet blir noen gang referert til som Skælingur, som er navnet på en liten bebyggelse ved foten av fjellet. Skælingsfjall ble lenge holdt for å være Færøyenes høyeste fjell, men i dag vet man at ikke mindre enn 18 færøyske fjell rager høyere.
Svein Stølen

Karriere

Etter avlagt doktorgrad hadde han et lengre forskningsopphold i Nagoya, Japan (2 år). Han har forsket på sammenhengen mellom struktur og egenskaper i uorganiske materialer. Opprinnelig var hans fokus på termodynamikk, men etter et seks måneder langt forskningsopphold ved Universitetet i Bristol i 1999 skiftet han retning mot modelleringsstudier. Hans nyere forskning benytter nasjonale tungregneanlegg og er fortsatt knyttet til eksperimenter. Han har publisert ca. 100 fagfelleevaluerte internasjonale artikler, og veiledet ni doktorander.
Fra 2009 til 2012 var Stølen instituttleder ved Kjemisk institutt ved UiO. I to av disse årene, 2010–2011, var han også leder for Senter for materialvitenskap og nanoteknologi (SMN). Siden 2013 har han vært prodekan for forskning ved Det matematisk-naturvitenskapelige fakultet. Som prodekan var Stølen pådriver for fakultets opprettelse av «endringsmiljøer», forskningsgrupper som disiplinært eller på tvers av disiplinene skulle fungere som drivere for faglig fornyelse, føre til etablering av nye, internasjonalt konkurransedyktige forskermiljøer og som skulle koble forskning, utdanning, karriereutvikling og rekruttering tettere sammen. Han ledet fakultetets likestillingsarbeid.
Stølen stod også bak opprettelsen av det tverrfaglige studieprogrammet materialer, energi og nanoteknologi, et samarbeid mellom Kjemisk institutt og Fysisk institutt. Han foreleser og skriver om skismurningens kjemiske egenskaper og opprettet nettstedet www.periodesystemet.no.
Stølen ble valgt til rektor ved Universitetet i Oslo for perioden 2017–2021 i rektorvalget i april 2017, mens Gro Bjørnerud Mo ble valgt til prorektor. Etter at han tiltrådte vervet 1. august 2017 utnevnte Stølen Åse Gornitzka og Per Morten Sandset til viserektorer.
FIS Worldloppet Cup 2016

Herrer

Øvrige norske plasseringer: Morten Eide Pedersen (36), Andreas Nygaard (45), Anders Mølmen Høst (53), Kjetil Hagtvedt Dammen (57), Rune Malo Ødegård (62), Vetle  Thyli (70), Johan  Kjølstad (74), Vegard Antonsen (77), Petter Soleng Skinstad (77), Ole Sollien Hulbak (86), Audun Laugaland (86), Jakob Meløy (91), Øystein Pettersen (91), Øyvind Moen Fjeld (100).
Glopeken

Glopeken er en isbre i Orvinfjella i Dronning Maud Land. Den er om lag 40 kilometer lang og strømmer på østsiden av Conradfjella. Fem små nunataker ved navn Sandhøkalvane stikker opp av breen.
Kartlegging av området ble utført av norske kartografer basert på undersøkelser og flyfotografering gjennomført under Den norske antarktisekspedisjonen 1956–60.
Kënga Magjike

Kënga Magjike (norsk: magisk sang) er en albansk TV-sendt talentkonkurranse, der sangere konkurrerer med sanger som ikke tidligere er utgitt. Den første utgaven av konkurransen fant sted i 1999, og har vært arrangert siden årlig. Som regel finner den sted i november. Det er artisten og TV-programlederen Ardit Gjebrea som står bak konseptet. Han har vært vert for alle utgavene av Kënga Magjike, enten alene, eller sammen med en eller to medverter, blant annet med Brigitte Nielsen.
Kënga Magjike har tidligere vært sendt på flere TV-kanaler gjennom historien, og sendes også på kanaler utenfor Albania. Kënga Magjike 2009 ble sendt på TV Klan.
Kënga Magjike har blitt arrangert i Albania hvert år, utenom i 2004-versjonen, som ble arrangert i Kosovo. Denne blir referert til som 2004-versjonen, selv om den fant sted i 2005
Det blir brukt en jury for å bestemme deler av utfallet i konkurransen. I 2003 bestod juryen kun av kvinner, som var første gang i en albansk sangfestival.
Fred- og demokratipartiet

Barış ve Demokrasi Partisi (forkortet BDP; norsk: Fred- og demokratipartiet) er et politisk parti i Tyrkia. Partiet erstattet Demokratik Toplum Partisi etter at dette ble nedlagt
Demîr Çelîk er leder av partiet.
Rådet for videregående opplæring

Rådet for videregående opplæring (RVO) ble opprettet i 1975 for å bistå Kirke- og undervisningsdepartementet  i de saker som angikk skoler underlagt lov om videregående opplæring gjeldende fra 1. januar 1976.
Rådets oppgaver besto i føre tilsyn med de videregående skolene, rådgi departementet og ta initiativ i ulike utdanningsspørsmål. 
Fikk i forbindelse med nedleggelsen av Forsøksrådet for skoleverket overta en del uavsluttede prosjekter derfra.
Rådet ble nedlagt 1992 og oppgavene ble i den forbindelse overført til avdeling for videregående opplæring i departementet.
Urix

Historikk

Urix ble sendt på fredagskveldene det første året, men ble i 2003 flyttet til torsdager. I 2010 ble det utvidet til fire sendinger i uken (mandager, tirsdager, onsdager og torsdager). Fra 2016 ble programmet utvidet fra 20 til 30 minutter og flyttet til et tidligere tidspunkt (fra kl. 22.30 til 20.25). Årsaken til endringene i 2016 var at det hadde blitt viktigere å skildre det som skjedde utenfor landets grenser, spesielt etter den store flyktningestrømmen mot Europa høsten 2015. I 2017 flytte sendingene tilbake til kl. 22.30 og lengden redusert tilbake til 20 minutter. 
Programmets vignett ble endret i 2007 og i 2015.

Annet

Høsten 2018 produserte Urix-redaksjonen en egen serie for et yngre publikum kalt Grenseløs. Den ble lansert våren 2019, og består av tilsammen seks episoder med ulike tema som blant annet klima, økonomisk ulikhet i USA, flukt, hat mot homofile i Europa og skjønnhetsindustrien ulike steder i verden. I tillegg ble det publisert en rekke digitale produkter i tilknytning til hvert program, som nettartikler, quizer og videoer for nrk.no, Facebook, Snap og Instagram.
Programmet ble nominert i klassen beste aktualitetsprogram foran Gullruten 2005 og i klassen beste nyhets-, sports- eller aktualitetsprogram for Urix: Grenseløs - Klimaarven foran Gullruten 2019.
Juan José Castro (Uruguay)

Historie

Byen ble grunnlagt i 1916.

Transport

Ruta 14 Brigadier General Venancio Flores forbinder Juan José Castro med  Rocha i øst.
Grorud

Grorud er et strøk med villaer, rekkehus og blokker i bydel Grorud i Groruddalen i Oslo. Området er fra gammelt av et industritettsted med kobbergruver og granittsteinbrudd, men også sagbruk, høvleri, samt tekstil og jernvareproduksjon. Vannkraft fra Alna gjorde dette mulig.

Øvre og nedre Grorud

Grorud er naturlig delt i øvre og nedre Grorud, der den bratte Grorudlia danner skillet. På den øvre delen ligger Grorud senter med innfartsparkering, busstasjon, Grorud T-bane-stasjon, Grorud kirke, Grorud skole og Grorud idrettspark. Øvre Grorud er også tilholdssted for lokalavisen Akers Avis Groruddalen. Trondheimsveien, riksvei 4, skjærer gjennom det øvre området fra vest mot øst. I området rundt nedre Grorud ligger Grorud jernbanestasjon, Groruddalen skole og den gamle tekstilfabrikken. Østre Aker vei går her.

Historie

I granittsteinbruddene omkring Grorud ble det tatt ut nordmarkitt i en variant som har fått eget navn, grorudgranitt. Arbeidsplassene som industrien i området skapte, og den økte tilgjengeligheten jernbanestasjonen som ble etablert i 1854 gav, gjorde området attraktivt. I 1900 bodde det 837 mennesker på Grorud. I 1930 var innbyggertallet økt til 2 000.
Grorud skole åpnet i 1900. Grorud kirke ble innviet i 1902, etter lokalbefolkningens ønske bygget i områdets egen stein. Fra 1950 kom det utbygginger i området, og stjerneblokker ble satt opp. Tidlig på 1960-tallet ble Grorud senter åpnet, og i 1966 ble Grorud endestasjon for Grorudbanen, dalens første t-banelinje.
Dekefjellrantane

Dekefjellrantane er en gruppe fjellknauser i sørenden av Weyprechtfjella i Dronning Maud Land. De ble fotografert fra luften av Den tredje tyske antarktisekspedisjonen (1938–39). De ble kartlagt av norske kartografer fra landmålignar og flyfoto under Den norske antarktisekspedisjonen 1956–60 og navngitt i forbindelse med det nærliggende Dekefjellet.
Den sorte doktor

Handling

Evelyn elsker og forlover seg med James Wilson. Doktor Lorne hypnotiserer både henne Evelyn og James. Hun forlater James og gifter seg med doktoren, mens James blir lokket inn på en på en opiumkafé. I ekteskapet med doktoren er hun ulykkelig. Evelyn får vite at James er syk og finner ham døende, og begår selvmord ved hans side.

Om filmen

Filmen hadde premiere 18. august 1911 på Stora Biografteatern i Malmö, seinere på året ble den forbudt av den nyopprettede Statens Biografbyrå.